Innovatsion rivojlanish vazirligi Xitoyning Zhifei Loncom Biofarmaceutical kompaniyasi tomonidan yaratilgan ZF 2001 vaksinasining uchinchi sinov bosqichlari davom etayotganini va tadqiqotda avval xabar berilganidek 5 ming nafar ko‘ngilli emas, balki 9 ming nafar ko‘ngilli ishtirok etishini ma’lum qildi. Foto: Innovatsion rivojlanish vazirligi Vazirlik axborot xizmati xabariga ko‘ra, tadqiqot ko‘lamining kengaytirilishiga tadqiqot ishtirokchilari sonining ikkinchi va uchinchi doza emlash bosqichida kamayish ehtimoli mavjudligi sababdir. “Ikkinchidan, O‘zbekistonda koronavirus bilan bog‘liq vaziyat barqarorlashgani bois, koronavirusning vaksina olganlarga ta’sirini o‘rganish qiyinlashmoqda. Negaki, vaksinaning ta’siri organizmga virus ta’sir qilganda aniqlanadi”, - deyiladi ma’lumotda. O‘z navbatida, vaksina sinovlarida ishtirok etayotgan ko‘ngillilarning yarmi vaksina emas, platsebo olayotgani ham eslatib o‘tilgan.